James Garner

Tidlig liv

Garner, den yngste av tre barn, ble født som James Scott Bumgarner i Norman i Oklahoma, som sønn av Mildred (født Meek) og Weldon Warren Bumgarner, som var teppelegger. Hans mor, som var halvt Cherokee-indianer, døde da han var fem år gammel. Etter sin mors død, ble Garner og hans brødre sendt for å bo hos slektninger. Garner ble gjenforent med sin familie i 1934, da faren Weldon giftet seg på nytt.
Garner vokste opp med å hate sin stemor, Wilma, som straffet alle tre guttene ved å slå dem, spesielt unge James. Da han var fjorten år, innrømmet Garner at hans stemor straffet ham ved å tvinge ham til å gå med kjole i offentligheten og han havnet ofte i fysiske kamper med henne, banket henne opp og holdt henne og hindret henne fra å drepe ham som hevn. Denne hendelsen endte ekteskapet mellom faren og stemoren. 
Kort tid etter avslutningen av ekteskapet, flyttet Weldon Bumgarner til Los Angeles, mens Garner og hans brødre ble igjen i Norman. Etter å hatt flere jobber som han mislikte, ble Garner med i den amerikanske handelsflåten. Dette arbeidet likte han bedre, selv om han led av kronisk sjøsyke mens han var ombord på skipene. Senere ble han med sin far til Los Angeles og begynte på Hollywood High School.
Senere ble Garner medlem av nasjonalgarden og han hadde syv måneders tjeneste med dem i USA. Han dro deretter til Korea i 14 måneder for den amerikanske hæren. Han tjenestegjorde i den 24. infanteridivisjon i Koreakrigen. Han ble såret to ganger, først i ansiktet og hånden fra granatsplinter og andre gang i baken og ryggen som skyldtes «vennlig ild» fra amerikanske jagerfly den 23. april 1951. Garner ble tildelt to Purple Heart i Korea på grunn av disse skadene.

Karrière

I 1954 overtalte vennen Paul Gregory, som Garner hadde møtt mens han studerte ved Hollywood High School, Garner til å ta imot en rolle uten replikker i en Broadway-produksjon av The Caine Mutiny Court-Martial, hvor han var i stand til å studere skuespilleren Henry Fonda kveld etter kveld. Garner var senere med i TV-reklamer og etterhvert fikk han flere roller på TV. Hans første filmroller var i The Girl He Left Behind og Toward the Unknown i 1956.
Han endret etternavnet sitt fra Bumgarner til Garner etter at filmstudioet hadde kreditert ham som «James Garner» uten tillatelse fra ham. Han endret offisielt navn da hans første barn ble født. Hans bror Jack hadde også en karrière som skuespiller, og skiftet også sitt etternavn til Garner. Hans andre bror, Charlie, er ikke skuespiller og beholdt sitt Bumgarner-etternavn. Etter flere roller i spillefilmer, deriblant Sayonara med Marlon Brando i hovedrollen, fikk Garner sitt store gjennombrudd i rollen som den profesjonelle gambleren Bret Maverick i westernserien Maverick. Han spilte i serien fra 1957 til 1960. 
Ingen andre enn Garner og seriens skaper Roy Huggins trodde at denne serien kunne konkurrere med The Ed Sullivan Show og The Steve Allen Show, men Maverick-serien gjorde til slutt Garner til et kjent navn. Garner var den eneste stjernen i Maverick i de sju første episodene, men produksjonen krevde at filmstudioet Warner Brothers skulle skape en bror til Maverick, Bart, som ble spilt av Jack Kelly. 
I 2004 spilte Garner hovedrollen i filmversjonen av Nicholas Sparks' film Dagboken. Gena Rowlands hadde rollen som hans kone. For sine mange bidrag til filmer og TV-industrien, fikk Garner en stjerne på Hollywood Walk of Fame i 1960, ved 6927 Hollywood Boulevard. I 1990 ble han innlemmet i Hall of Great Western Performers ved National Cowboy & Western Heritage Museum i Oklahoma City i Oklahoma.

Privatliv

Garner var gift med Lois Clarke, som han møtte i 1956. De giftet seg 14 dager senere, den 17. august 1956. Garner hadde de to døtrene Kimberly og Greta. Garner fikk kroniske problemer med knærne under innspillingen av The Rockford Files på 1970-tallet. I 2000 fikk han begge knærne kirurgisk erstattet. Den 22. april 1988 hadde Garner en femdobbelt bypass hjerteoperasjon. Den 11. mai 2008 ble han operert grunnet et hjerneslag han hadde hatt to dager tidligere. Garner døde i sitt hjem i Brentwood i Los Angeles, 19. juli 2014, av natulige årsaker.